Sin da Masar sun kulla yarjejeniyar gina layin dogo da zai kewaya Alkahira - china radio international
Sin da Masar sun kulla yarjejeniyar gina layin dogo da zai kewaya Alkahira
2017-08-16 11:34:45 cri
Ma'aikatar sufurin kasar Masar, da gamayyara wasu kamfanonin Sin sun rattaba hannu kan wani katafaren aikin gina layin dogo, wanda zai kewaye sabbin yankunan birnin Alkahiran Masar, aikin da zai lashe kudi har dalar Amurka biliyan 1.24.
Layin dogon na zamani wanda zai kai tsayin kilomita 66, na da tashoshi 11, zai kuma hade sabon yankin gudanarwa na birnin, ciki hadda biranen Al-Salam, da Ramadan 10, da Obour, da Badr da kuma Shorouk.
An sanya hannu kan wannan yarjejeniya ne tsakanin hukumar sufurin Masar NAT, da hadakar kamfanonin AVIC, da kamfanin China Railway Group Limited, a wani biki da ministan sufurin Masar Sherif Ismail, da jakadan Sin a kasar ta Masar Song Aiguo suka halarta.
Shugaban hukumar NAT Tarek Gamal El-Din, ya ce za a fara wannan aiki ne nan da watanni 2 zuwa 3 masu zuwa, kuma bayan kammalarsa, a kowace rana zai baiwa fasinjoji 340,000 damar sufuri ta jiragen kasan da za a samar, zai kuma rage tarin kudaden da Masar din ke kashewa a fannin sufuri.
Tun cikin watan Yuli ne dai shugaban kasar Masar Abdel-Fattah al-Sisi, ya gana da wakilan kamfanonin na Sin, game da yadda wannan aiki zai gudana. (Saminu Hassan)
v Kasar Sin za ta iya zama jigo wajen zamanintar da layukan dogo a Masar 2017-08-14 09:27:39
v Adadin wadanda suka mutu sanadiyyar hatsarin jirgin kasa a Masar ya karu zuwa 49 2017-08-12 12:53:49
v Masar za ta kafa yankin tattalin arziki na Golden Triangle 2017-08-03 11:20:59
v Yayin wani samame a yankin Sinai, sojojin Masar sun kashe 'yan tada kayar baya 40 2017-07-26 10:13:39
v 'Yan sandan Masar sun hallaka 'yan kungiyar Muslim Brotherhook 8 a Fayoum 2017-07-24 13:45:15